
Parlamentul  României

Camera  Deputaţilor

Comisia pentru muncă                                     Comisia pentru sănătate
    şi protecţie socială                                                  şi familie

Bucureşti, 25 martie 2013                                Bucureşti, 25 martie 2013
Nr.27/151                                                            Nr.28/50
RAPORT  COMUN
asupra propunerii legislative pentru completarea art.20 din Legea nr.448/2006 privind protecţia şi promovarea drepturilor persoanelor cu handicap
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 397/2012 din 1 octombrie 2012, cu dezbaterea pe fond, în procedură obişnuită, a propunerii legislative pentru completarea art.20 din Legea nr.448/2006 privind protecţia şi promovarea drepturilor persoanelor cu handicap.
La întocmirea prezentului raport comun, Comisiile au avut în vedere:

· avizul Consiliului Legislativ (nr.177/12.03.2012)

· avizul Consiliului Economic şi Social (nr.552/01.03.2012)

· avizul Comisiei juridice, de disciplină şi imunităţi (nr.31/787/8.10.2012).
Propunerea legislativă are ca obiect de reglementare completarea art.20 din Legea nr.448/2006, în scopul creării cadrului legal pentru asigurarea unei locuinţe sociale persoanelor cu handicap care au deţinut în proprietate o locuinţă şi pe care au înstrăinat-o înainte de a se instala starea de handicap.
În şedinţa din data de 5 martie 2013, membrii Comisiei pentru muncă şi protecţie socială au reanalizat iniţiativa legislativă, precum şi raportul preliminar de adoptare a acesteia, transmis de către Comisia pentru sănătate şi familie în luna octombrie 2012.

În urma finalizării dezbaterilor, membrii Comisiei pentru muncă şi protecţie socială au hotărât, cu majoritate de voturi (3 voturi împotrivă şi 2 abţineri), respingerea iniţiativei legislative. 

La lucrările comisiei au fost prezenţi 28 deputaţi, din totalul de 29 membri ai comisiei.

La dezbateri a participat, în conformitate cu prevederile art.55 din Regulamentul Camerei Deputaţilor, d-l Codrin Scutaru, Secretar de Stat, Ministerul Muncii, Familiei, Protecţiei Sociale şi Persoanelor Vârstnice.
În şedinţa din data de 19 martie 2013, membrii Comisiei pentru sănătate şi familie au reanalizat propunerea legislativă, precum şi raportul preliminar de respingere a acesteia, transmis de către Comisia pentru muncă şi protecţie socială.

În urma finalizării dezbaterilor, membrii Comisiei pentru sănătate şi familie au hotărât, cu majoritate de voturi, respingerea iniţiativei legislative.

La lucrările comisiei au fost prezenţi 19 deputaţi, din totalul de 20 membri ai comisiei.

Propunerea legislativă a fost respinsă de Senat în şedinţa din 24 septembrie 2012.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În urma finalizării dezbaterilor, membrii celor două Comisii propun plenului Camerei Deputaţilor respingerea iniţiativei legislative, din următoarele considerente:

· art.20 din Legea nr.448/2006 are în vedere situaţia asigurării accesului persoanelor cu handicap la obţinerea unei locuinţe pe baza unui contract de închiriere. 
· prin textul propus se instituie o normă derogatorie de la art.10 din Legea locuinţei nr.114/1996, care se referă la construirea de locuinţe şi vânzarea acestora către anumite categorii de persoane, expres prevăzute în lege, şi nu închirierea acestora.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE, 




PREŞEDINTE,


Florin IORDACHE



Rodica NASSAR

    
SECRETAR,





SECRETAR,


Mihăiţă GĂINĂ




Florin BUICU








Şef birou Gheorghe Marinescu

Întocmit,                                                                       


Întocmit,
Expert parlamentar Lidia Vlădescu




Consilier parlamentar Livia Spînu

